興平元年，從袁術。太傅馬日磾於壽春以禮辟策，表拜懷義校尉。術甚奇之，常歎曰：「使術有子如孫郎，死復何恨！」大將橋蕤、張勳皆傾心敬焉。策騎士有罪，逃入術營，策指使人就斬之。由是軍中益畏憚之。術初許策為九江太守，已而用丹楊陳紀。後術欲攻徐州，從廬江太守陸康求米三萬斛。康不與，術大怒。策昔曾詣康，康不見，使主簿接之，策常銜恨。術遣策攻康，謂曰：「前錯用陳紀，每恨本意不遂。今若得康，廬江真卿有也。」策攻康，拔之。術復用其故吏劉勳為太守，策益失望。